b'\n_START_ARTICLE_\nBurlen\xc4\x8di\xc5\xb3 sportas\n_START_PARAGRAPH_\nBurlen\xc4\x8di\xc5\xb3 sportas (kartais vadinamas tiesiog buriavimu) \xe2\x80\x93 ekstremalus vandens sportas ir pramoga, kurios pagrindas yra jud\xc4\x97jimas vandens pavir\xc5\xa1iumi panaudojant speciali\xc4\x85 \xc4\xafrang\xc4\x85, vadinam\xc4\x85 burlente. Burlent\xc4\x97 yra 2\xe2\x80\x934\xc2\xa0m ilgio pl\xc5\xabdrios med\xc5\xbeiagos lenta, sujungta su viena bure per lanks\xc4\x8di\xc4\x85 jungt\xc4\xaf. Burlen\xc4\x8di\xc5\xb3 sportas yra buriavimo ir banglen\xc4\x8di\xc5\xb3 sporto hibridas. Burlent\xc4\x97\xc2\xa0\xe2\x80\x93 supaprastintas burinio laivo modelis, kuris vairuojamas palenkiant bur\xc4\x99 pirmyn arba atgal._NEWLINE_Buriuoti burlent\xc4\x97mis galima tiek lygiame vandenyje, tiek bang\xc5\xb3 m\xc5\xab\xc5\xa1oje. Buriavimas burlent\xc4\x97mis yra labai universalus sportas\xc2\xa0\xe2\x80\x93 vieniems tai smagus poilsis prie vandens, kitiems \xc4\xaftemptas lenktyniavimas, dar kitiems\xc2\xa0\xe2\x80\x93 gyvenimo stilius, kurio esm\xc4\x97\xc2\xa0\xe2\x80\x93 tobulos bangos paie\xc5\xa1kos. Buriavimui reikia ne tiek fizin\xc4\x97s j\xc4\x97gos, kiek vikrumo ir lygsvaros._NEWLINE_Buriuoti burlent\xc4\x97mis galima esant v\xc4\x97jo grei\xc4\x8diui nuo 3 iki 20 m/s, ta\xc4\x8diau geriausia, kai v\xc4\x97jo greitis yra tarp 5 ir 15 m/s._NEWLINE_1984 m. - 2016 m. burlen\xc4\x8di\xc5\xb3 sportas buvo \xc4\xaftrauktas \xc4\xaf olimpin\xc4\x99 buriavimo program\xc4\x85. 2012 m. prad\xc5\xbeioje buvo nuspr\xc4\x99sta jog nuo 2016 m. vasaros olimpini\xc5\xb3 \xc5\xbeaidyni\xc5\xb3 burlentes pakeis j\xc4\x97gos aitvar\xc5\xb3 var\xc5\xbeybos, bet met\xc5\xb3 pabaigoje sprendimas buvo at\xc5\xa1auktas.\n_START_SECTION_\nLentos\n_START_PARAGRAPH_\nAnks\xc4\x8diau lentos buvo skirstomos pagal ilg\xc4\xaf\xc2\xa0\xe2\x80\x93 \xc4\xaf ilg\xc4\x85sias ir trump\xc4\x85sias. Ilgosios lentos yra ilgesn\xc4\x97s nei 3 metrai, turi sutraukiam\xc4\x85 \xc5\xa1vert\xc4\x85 ir yra skirtos buriavimui silpname v\xc4\x97jyje, pradedantiesiems ir lenktyn\xc4\x97ms. Trumpos lentos skirtos glisavimui stipresnio v\xc4\x97jo s\xc4\x85lygomis, \xc5\xa1verto jos neturi. Dabar ilg\xc5\xb3 lent\xc5\xb3 neliko, ir lentos labiau klasifikuojamos pagal plot\xc4\xaf._NEWLINE_Glisavimas tai jud\xc4\x97jimo vandenyje b\xc5\xabdas, kai laivas ne pjauna vanden\xc4\xaf j\xc4\xaf i\xc5\xa1stumdamas, o \xc5\xa1liuo\xc5\xbeia jo pavir\xc5\xa1iumi. Visos \xc5\xa1iuolaikin\xc4\x97s lentos yra skirtos glisuoti. Glisuojant burlent\xc4\x97 juda daug grei\xc4\x8diau, nes vandens pasiprie\xc5\xa1inimas labai ma\xc5\xbeas, bet jos valdymo technika yra kiek skirtinga nuo l\xc4\x97to plaukiojimo technikos, ir reikalauja daugiau \xc4\xafgudimo. Dauguma buriuotoj\xc5\xb3 burlent\xc4\x97mis net nebando buriuoti, kai nepakanka v\xc4\x97jo glisavimui. Dauguma \xc5\xa1iuolaikini\xc5\xb3 lent\xc5\xb3 glisuoja, kai v\xc4\x97jo greitis siekia 6 m/s._NEWLINE_Pirmoji burlent\xc4\x97, sukurta Jimo Drake\xe2\x80\x99o ir Hoyle\xe2\x80\x99o Schweitzerio, pavadinta Windsurfer, buvo pagaminta i\xc5\xa1 polietileno, u\xc5\xbepildyto polivinilchlorido putomis, o \xc5\xa1iuolaikin\xc4\x97s burlent\xc4\x97s turi polistirolio put\xc5\xb3 \xc5\xa1erd\xc4\xaf, i\xc5\xa1 i\xc5\xa1or\xc4\x97s sustiprinta kompozitiniu \xe2\x80\x9esumu\xc5\xa1tiniu\xe2\x80\x9c, kuriame gali b\xc5\xabti stiklo plastiko, anglies pluo\xc5\xa1to, kevlaro, polivinilchlorido, fanieros, ir epoksidin\xc4\x97s dervos._NEWLINE_Lenktynin\xc4\x97s lentos yra labai lengvos ir trapios, pagamintos i\xc5\xa1 anglies plastiko \xe2\x80\x9esumu\xc5\xa1tinio\xe2\x80\x9c. Faneros sluoksniai naudojami siekiant padidinti toki\xc5\xb3 lent\xc5\xb3 atsparum\xc4\x85 sm\xc5\xabgiams. Pradinukams skirtos lentos gaminamos i\xc5\xa1 sunkesnio ir atsparesnio stiklo plastiko, ir kartais turi labai patvari\xc4\x85 plastikin\xc4\x99 dang\xc4\x85.\n_START_SECTION_\nBur\xc4\x97s\n_START_PARAGRAPH_\n\xc5\xa0iuolaikin\xc4\x97 burlent\xc4\x97s bur\xc4\x97 yra pagaminta i\xc5\xa1 \xe2\x80\x9emonofilmo\xe2\x80\x9c (permatomos PVC pl\xc4\x97vel\xc4\x97s), dakrono (poliesterio audinio), bei mailaro (PET pl\xc4\x97vel\xc4\x97s). Jautrios vietos yra sustiprintos kevlaro tinkleliu. Savo konstrukcija burlent\xc4\x97s bur\xc4\x97 labiau primena l\xc4\x97ktuvo ar skraidykl\xc4\x97s sparn\xc4\x85, negu burlaivio bur\xc4\x99._NEWLINE_Bur\xc4\x97 yra \xc4\xaftempiama dviem kryptimis: per stieb\xc4\x85 ir per gik\xc4\x85. \xc4\xaetempiant bur\xc4\x99 per stieb\xc4\x85 bur\xc4\x97 \xc4\xafgauna kietumo, kai anglies ir stiklo pluo\xc5\xa1to stiebas i\xc5\xa1silenkia stiebo ki\xc5\xa1en\xc4\x97je. Stipresnis \xc4\xaftempimas per stieb\xc4\x85 atpalaiduoja galin\xc4\xaf bur\xc4\x97s kra\xc5\xa1t\xc4\x85, bei paslenka bur\xc4\x97s j\xc4\x97gos centr\xc4\x85 \xc5\xbeemyn ir pirmyn. Laisvas bur\xc4\x97s galinis kra\xc5\xa1tas leid\xc5\xbeia burei \xe2\x80\x9eatsidaryti\xe2\x80\x9c g\xc5\xabsi\xc5\xb3 metu ir i\xc5\xa1leisti v\xc4\x97jo pertekli\xc5\xb3, taigi stipresniam v\xc4\x97jui bur\xc4\x97 turi b\xc5\xabti \xc4\xaftempta labiau, o silpnesniam\xc2\xa0\xe2\x80\x93 ma\xc5\xbeiau. Tempiant per gik\xc4\x85 yra reguliuojamas bur\xc4\x97s plok\xc5\xa1tumas. Labiau per gik\xc4\x85 \xc4\xaftempta bur\xc4\x97 turi plok\xc5\xa1tesn\xc4\xaf profil\xc4\xaf, yra lengviau valdoma ir greitesn\xc4\x97, ta\xc4\x8diau turi ma\xc5\xbeiau galios esant ma\xc5\xbeiems grei\xc4\x8diams._NEWLINE_Kiekvienai buriavimo disciplinai yra specialios bur\xc4\x97s\xc2\xa0\xe2\x80\x93 lenktyn\xc4\x97ms lygiame vandenyje, bangoms, laisvo stiliaus plaukiojimui lygiame vandenyje, bei pramoginiam plaukiojimui. Buri\xc5\xb3 dydis parenkamas priklausomai nuo s\xc4\x85lyg\xc5\xb3 ir buriuotojo svorio. Ma\xc5\xbeiausios vaikams skirtos mokymosi bur\xc4\x97s gali tetur\xc4\x97ti 1,7\xc2\xa0m\xc2\xb2 plot\xc4\x85, o did\xc5\xbeiausios lenktynin\xc4\x97s siekia 15\xc2\xa0m\xc2\xb2. Lietuvoje buriuotoj\xc5\xb3 naudojamos 5\xe2\x80\x9312,5\xc2\xa0m\xc2\xb2 dyd\xc5\xbeio bur\xc4\x97s.\n_START_SECTION_\nLenktyn\xc4\x97s\n_START_PARAGRAPH_\nBurlen\xc4\x8di\xc5\xb3 lenktyn\xc4\x97s vyksta skirtingose kategorijose. Pirmiausia, yra olimpin\xc4\x97 burlen\xc4\x8di\xc5\xb3 klas\xc4\x97. Nuo 1996 met\xc5\xb3 Olimpin\xc4\x97se \xc5\xbeaidyn\xc4\x97se buvo naudojamos Mistral One Design lentos, bet 2008-\xc5\xb3j\xc5\xb3 met\xc5\xb3 \xc5\xbeaidyn\xc4\x97ms pasirinktos naujos, Neil Pryde RS:X lentos, kiek pana\xc5\xa1esn\xc4\x97s \xc4\xaf Formula Windsurfing klas\xc4\x97s lentas._NEWLINE_Formula Windsurfing yra gana nauja lent\xc5\xb3 klas\xc4\x97, skirta lenktyniavimui esant palyginti silpnam v\xc4\x97jui lygiame vandenyje. Ji atsirado siekiant padaryti buriavim\xc4\x85 prieinamesn\xc4\xaf liaud\xc5\xbeiai, kad buriuoti ir var\xc5\xbeytis gal\xc4\x97t\xc5\xb3 Europos gyventojai savo vietiniuose vandens telkiniuose, o ne tik tropini\xc5\xb3 vandenyn\xc5\xb3 pakran\xc4\x8di\xc5\xb3 gyventojai._NEWLINE_Formula lentos yra labai pla\xc4\x8dios, 1\xc2\xa0m plo\xc4\x8dio, turi iki 70\xc2\xa0cm ilgio pelek\xc4\x85, ir leid\xc5\xbeia plaukioti su bur\xc4\x97mis iki 12,5\xc2\xa0m\xc2\xb2 ploto. Toks inventorius leid\xc5\xbeia glisuoti prie 3-4 m/s v\xc4\x97jelio._NEWLINE_Senesn\xc4\x97s, tradici\xc5\xa1kesn\xc4\x97s burlen\xc4\x8di\xc5\xb3 var\xc5\xbeybos yra slalomas. Tai b\xc5\xabna lenktyn\xc4\x97s skersai v\xc4\x97jo a\xc5\xa1tuntuko formos distancijoje. Slalomui naudojamos siauros, greitos lentos. Kad var\xc5\xbeybos \xc4\xafvykt\xc5\xb3, reikia bent 8 m/s v\xc4\x97jo._NEWLINE_Laisvo stiliaus ir buriavimo bangose var\xc5\xbeybos yra teis\xc4\x97jo vertinamos. Abiem atvejais buriuotojai turi pademonstruoti kuo turtingesn\xc4\xaf triuk\xc5\xb3 repertuar\xc4\x85, tik vienu atveju viskas vyksta lygiame vandenyje, o triukus sudaro \xc5\xa1uoliai, manipuliacijos bure, o kitu atveju sugeb\xc4\x97jimai demonstruojami \xc5\xa1okin\xc4\x97jant prie\xc5\xa1 bangas ir \xc4\x8diuo\xc5\xbeiant nuo bang\xc5\xb3._NEWLINE_Dar viena svarbi burlen\xc4\x8di\xc5\xb3 var\xc5\xbeyb\xc5\xb3 r\xc5\xab\xc5\xa1is\xc2\xa0\xe2\x80\x93 tai grei\xc4\x8dio var\xc5\xbeybos. Jos vyksta 500\xc2\xa0m ilgio distancijoje, su papildomais 300\xc2\xa0m prad\xc5\xbeioje \xc4\xafsib\xc4\x97g\xc4\x97jimui. Sportininkai plaukia paeiliui, laimi tas, kurio vidutinis greitis distancijoje buvo did\xc5\xbeiausias. 500\xc2\xa0m\xc2\xa0\xe2\x80\x93 standartin\xc4\x97 distancija burini\xc5\xb3 laiv\xc5\xb3 grei\xc4\x8dio matavimui. \xc5\xa0iuo metu burini\xc5\xb3 laiv\xc5\xb3 grei\xc4\x8dio rekordas priklauso burlent\xc4\x97ms. 2004\xc2\xa0m. lapkri\xc4\x8dio 13 dien\xc4\x85 Pranc\xc5\xabzijos vietov\xc4\x97je St. Maries de la Mer airi\xc5\xb3 tautyb\xc4\x97s burlentininkas Finian Maynard pademonstravo 46,82 mazg\xc5\xb3 greit\xc4\xaf. Tai beveik tre\xc4\x8ddaliu mazgo pagerino iki tol galiojus\xc4\xaf specializuoto trimarano Yellow Pages Endeavour rekord\xc4\x85, kuris laik\xc4\x97si vir\xc5\xa1 11 met\xc5\xb3.\n_START_SECTION_\nBuriavimas Lietuvoje\n_START_PARAGRAPH_\nLietuvoje yra gyvybinga burlentinink\xc5\xb3 bendrija siekianti apie 400 \xc5\xbemoni\xc5\xb3. Nors buriuojama beveik visuose didesniuose vandens telkiniuose, dauguma buriuotoj\xc5\xb3 renkasi vien\xc4\x85 i\xc5\xa1 keleto pam\xc4\x97gt\xc5\xb3 buriavimo viet\xc5\xb3. Vilnie\xc4\x8diai da\xc5\xbeniausiai va\xc5\xbeiuoja \xc4\xaf Elektr\xc4\x97n\xc5\xb3 marias, Kaunie\xc4\x8diai\xc2\xa0\xe2\x80\x93 \xc4\xaf Kauno marias arba \xc4\xaf Dusi\xc4\x85, piet\xc5\xb3 Lietuvos gyventojai renkasi Dusios e\xc5\xbeer\xc4\x85, o vakar\xc5\xb3 Lietuvos gyventojai buriuoja j\xc5\xabroje, Kur\xc5\xa1i\xc5\xb3 mariose, Darb\xc4\x97n\xc5\xb3 tvenkinyje arba Plateli\xc5\xb3 e\xc5\xbeere, kai j\xc5\xabroje s\xc4\x85lygos yra per sunkios arba v\xc4\x97jo kryptis yra nuo kranto._NEWLINE_Vasaros sezono metu darbo dienomis po darbo, bei savaitgaliais Kauno mariose vyksta \xe2\x80\x9eBures.lt\xe2\x80\x9c rengiami buriavimo burlente kursai. Vilnie\xc4\x8di\xc5\xb3 burlen\xc4\x8di\xc5\xb3 klubas \xe2\x80\x9eV\xc4\x97jas galvoje\xe2\x80\x9c kiekvien\xc4\x85 vasaros savaitgal\xc4\xaf Galv\xc4\x97s e\xc5\xbeere rengia buriavimo burlent\xc4\x97mis mokykl\xc4\x97les._NEWLINE_\xe2\x80\x9eextreme-sports\xe2\x80\x9c vasar\xc4\x85 organizuoja buriavimo stovyklas, mokykl\xc4\x97les paj\xc5\xabryje ir Elektr\xc4\x97n\xc5\xb3 mariose.'